Staking, probleme noop mynreus om R1,8 mjd. in te samel | Netwerk24
Deur Elvira Wood 10 April 2019 07:15
Sibanye-Stillwater se naambord by sy Cooke-bedrywighede suidwes van Johannesburg.
Die mynmaatskappy Sibanye-Stillwater het R1,8 miljard met ’n boekbouproses insamel.
Die maatskappy sê vroeg Woensdagoggend in 'n verklaring hy het al 108 932 356 aandele wat hy in dié proses wou verkoop, teen R15,50 elk van die hand gesit.
Die plasing verteenwoordig 5% van sy bestaande getal aandele en is deur “sekere institusionele beleggers” gekoop.
Die maatskappy het Dinsdagaand in ’n verklaring wat vóór die plasing uitgereik is, gesê dat probleme by sy goudmyne, die invloed van die Amcu-staking én die komende onderhandelinge oor lone by sy platinummyne, hom genoop het om dié stap te neem.
“Ten einde te verseker dat enige potensiële opkomende gebeure op ’n strategies toepaslike wyse hanteer kan word, sowel as om die groep gunstig te posisioneer vir enige onvoorsiene eksterne makro-ekonomiese afwaartse risiko’s gedurende hierdie tydperk, beskou die bestuur dit verstandig om deur middel van die plasing voldoende finansiële buigsaamheid te verseker,” lui die verklaring.
JP Morgan Securities hanteer die boekbou.
Die staking deur Amcu kom Sibanye-Stillwater duur te staan.
Hy sê in die verklaring sy goudproduksie gedurende die eerste kwartaal van 2019 beloop net 36% van wat hy in die ooreenstemmende tydperk ’n jaar tevore geproduseer het.
Die verwagte 104 000 fynons goud wat wel geproduseer is, is 90% van wat Sibanye-Stillwater gehoop het om onder staaktoestande te lewer.
Amcu staak reeds sedert 21 November by Sibanye-Stillwater se goudmyne oor lone.
In die jongste verwikkeling wat die staking betref, het Sibanye-Stillwater Maandag aangekondig hy beplan om die arbeidshof te nader en dit onwettig te laat verklaar.
Luidens die maatskappy het hy bewyse wat deur eksterne ouditeure gedoen is dat Amcu nié die meerderheid van sy werkers verteenwoordig nie. Sy loonooreenkoms met die National Union of Mineworkers (NUM), Uasa en Solidariteit is dus volgens hom geldig.
Amcu stem egter nie saam nie en sê hy is ongelukkig dat die mynreus die “hoogs onetiese stap gedoen het” om die bevindinge van die “gebrekkige” oudit te publiseer nog voordat dispuutresolusie daaroor afgehandel is.
Meer oor: Sibanye-Stillwater | Amcu | Staking | Goudmyne | Platinum